‘King Carlos’ se geveg ook in SA te sien | Netwerk24
‘King Carlos’ se geveg ook in SA te sien
03 Junie 2020 19:30
Carlos Molina boks Saterdag in Mexiko. Foto: Getty Images
Dit sal plaaslike kykers ongeveer R88 kos om Saterdag via ’n Facebook-betaalkanaal na die voormalige internasionale boksfederasie se super-weltergewigkampioen “King” Carlos Molina se geveg teen Michi Munoz te kyk.
Molina se geveg is een van vyf wat sy eie King Carlos Promotions in Pátzcuaro in die Mexikaanse staat Michoacán aanbied.
Dié toernooi sou aanvanklik op 23 Mei plaasgevind het, maar is eers tot 30 Mei en toe tot Saterdag uitgestel.
Die vertraging was omdat daar eers probleme rondom die uitsending van die toernooi en gesondheidsmaatreëls uitgesorteer moes word.
Daar sal geen toeskouers by die toernooi toegelaat word nie.
Molina is op 37-jarige ouderdom nie juis meer in die fleur van sy loopbaan nie.
Hy het sy teenstander egter goed uitgekies. Munoz is twee jaar ouer as hy en kon net een van sy laaste ses gevegte wen.
In die hoofvoorgeveg kom die liggewigte Denilson Jair Valtierra en Aurelio Hernandez teen mekaar te staan.
Die plakkaat wat Carlos Molina se geveg adverteer. Foto: Facebook
* Vir diegene wat meer in die ronnebôl-sport belangstel, is daar ook goeie nuus.
SuperSport het aangekondig dat hy ’n rits sokkerwedstryde sal uitsaai wanneer die Engelse Premierliga, Spaanse La Liga en Italiaanse Serie A eersdaags hervat.
Die Premierliga begin weer volgende naweek en 92 wedstryde moet nog gespeel word om die seisoen te voltooi.
In Spanje begin die La Liga op 11 Junie en daar sal tot en met 12 Julie elke dag ’n wedstryd beslis word. Die 20 klubs in dié liga sal dan op 15 en 19 Julie terselfdertyd hul laaste twee kragmetings speel.
Italië se Serie A sal op 20 Junie weer die bal aan die rol kry.
Benewens sokker, sal die Amerikaanse PGA-gholfreeks ook weer volgende week hervat.
* Kry hier meer inligting oor die uitsending van die bokstoernooi:
Unieke gevegstoernooi in Kansas
Groen lig vir boks in dobbelstad